text: Forskelle i kørekortpriser overrasker Forbrugerstyrelsen
  29 juni 2016 kl. 15.22
  TV SYD har gennemgået priserne på kørekort i Esbjerg, og de viser en prisforskel på flere tusind kroner mellem billigste og dyreste køreskole. En forskel som overrasker.   
  I Esbjerg er der en prisforskel på ca. 2700 kroner fra den billigste til den dyreste køreskole. Det viser en gennemgang, som TV SYD har lavet. Og det tal, overrasker i Konkurrence- og Forbrugerstyrelsen.
  - Det overrasker mig lidt, at der kan være så stor forskel, siger Niels Beier, der er vicedirektør i Konkurrence- og Forbrugerstyrelsen, til TV SYD.
  Han fortæller dog, at prisforskellen kan komme forbrugerne til gode.
  - Jeg tænker stadigvæk, at man skal se på det på den måde, at forbrugerne har mulighed for, hvis de er aktive, at kigge på markedet og lave et pristjek, og så er der også noget på bundlinjen til dem, siger Niels Beier.
  